ཨོཾ་སྭ་སྟི། བློ་གྲོས་མཁའ་དབྱིངས་མཚན་དཔེའི་རྟ་ལྗང་ཅན། །སྣང་བའི་མོད་ལ་ཀུན་རྨོངས་དྲུང་འབྱིན་པ། །ཡེ་ཤེས་འོད་ཟེར་སྟོང་དུ་འབར་བའི་གཉེན། །སྨྲ་བའི་རྒྱལ་པོས་ངག་གི་སྒོ་ཕྱེ་ཞིག །དུས་མཐར་ཐུབ་བསྟན་འཛིན་པར་ཁས་འཆེ་ཞིང་། །ཉམས་དང་རྟོགས་པའི་གདེངས་དང་མི་ལྡན་ཀྱང་། །མགྲིན་པའི་པད་མོར་སྨྲ་བརྗོད་བུང་བའི་དབྱངས། །དར་དིར་སྒྲོགས་པའི་སྤོབ་པ་གཟེངས་སུ་མཐོ། །ཆོས་དང་སྲིད་ཀྱི་བྱ་བ་གང་རྩོམ་ཡང་། །ཕྲ་ཞིང་མཛངས་ལ་ཞིབ་པའི་བློ་གྲོས་ཀྱིས། །འཕྲལ་ཕུགས་ལེགས་ཉེས་བརྟགས་ཤིང་དཔྱད་པའི་སྒོས། །ལག་ཏུ་བསྟར་བ་ཡ་རབས་ལུགས་སྲོལ་ཡིན། །བདེ་བའི་དཔལ་སྟེར་འདི་ཕྱིའི་འདུན་མ་ཀུན། །ཇི་བཞིན་འགྲུབ་པ་བསོད་ནམས་ལ་རག་པས། །དཀོན་མཆོག་མཆོད་དང་རྟེན་བཞེངས་སྦྱིན་གཏོང་སོགས། །རྣམ་དཀར་ཚོགས་ཆེན་སྤེལ་བའི་ཐབས་ལ་འབད། །རིང་ནས་འབྲེལ་བའི་མཛའ་གཅུགས་གྲོགས་རྣམས་ཀྱི། །སྒོ་གསུམ་སྤྱོད་པ་ཅུང་ཟད་ནོངས་པ་ལ། །ཁོང་ཁྲོའི་རྣམ་འགྱུར་དྲག་པོ་རྒྱང་བསྲིངས་ཏེ། །གཞུང་བཟང་ཕྱི་ཐག་བསྲིང་པ་གནད་དུ་ཆེ། །ཡིད་ངོར་སྣ་ཚོགས་འཆར་དགོས་རི་མོ་ཀུན། །གསལ་བར་བརྗོད་ན་རང་གི་ངང་ཚུལ་སྟོན། །དེ་ཕྱིར་བདེ་སྡུག་བཟང་ངན་གང་ཤར་ཡང་། །ཁ་རུ་མི་འདོན་ཁོང་པའི་ནང་དུ་སྦོས། །ཞེས་བསླབ་བྱ་རྩོམ་འཕྲོ་འདི་ཡང་རྗེ་ཉིད་ཀྱིས་སོ།། །།